
RAPORT  COMUN
asupra proiectului de Lege pentru modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura


În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru agricultură, silvicultură, industrie alimentară şi servicii specifice au fost sesizate, spre dezbaterea în fond cu proiectul de Lege pentru modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura, transmis cu adresa nr. PL.x 439 din 22 octombrie 2012 şi înregistrat la Comisia pentru agricultură cu nr.24/369/23.10.2012, respectiv la Comisia pentru administraţie cu nr. 26/295 din 31 octombrie 2012.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
Senatul, în calitate de primă Cameră sesizată, a adoptat propunerea legislativă în şedinţa din 15 octombrie 2012, (adoptată în condiţiile art.115 alin.5 teza a III-a din Constituţie).

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura, aprobată cu modificări şi completări prin Legea nr.317/2009, cu modificările şi completările ulterioare, în vederea creării cadrului juridic necesar interpretării unitare a prevederilor actului normativ de bază.

La întocmirea raportului Comisiile au avut în vedere avizul favorabil al Consiliului Legislativ (nr.326/17.04.2012), avizul favorabil al Comisiei juridice, de disciplină şi imunităţi (Plx439/15.01.2012),  avizul negativ al Comisiei pentru buget, finanţe şi bănci (nr.334/27.02.2013), precum şi avizul negativ al Comisiei pentru industrii şi servicii (23/248/2012).
Comisiile au dezbătut proiectul de Lege pentru modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura în şedinţe separate.

La dezbaterea proiectului de lege în şedinţa Comisiei pentru agricultură, a participat, ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Valentin Şoneriu, secretar de stat în cadrul Ministerului Agriculturii şi Dezvoltării Rurale.
Membrii Comisiei pentru agricultură au examinat proiectul de lege în şedinţa din 12 martie 2013. La dezbateri au participat 28 deputaţi, din totalul de 31 membri ai Comisiei.

În urma examinării proiectului de lege membrii Comisiei pentru agricultură, cu majoritate de voturi (17 voturi pentru respingere, 4 voturi împotriva respingerii şi o abţinere) au hotărât să propună plenului Camerei Deputaţilor, spre dezbatere şi adoptare, Raportul de respingere a proiectului de Lege pentru modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura.
La lucrările Comisiei pentru administraţie publică, din 5 martie 2013 au fost prezenţi 28 deputaţi, din totalul de 32 membri ai comisiei.

         În urma examinării proiectului de lege  şi a opiniilor exprimate, membrii Comisiei pentru administraţie publică au hotărât, cu unanimitate de voturi, să propună plenului Camerei Deputaţilor respingerea proiectului de lege.

Comisiile propun plenului Camerei Deputaţilor respingerea proiectului de lege sus menţionat, întrucât în expunerea de motive nu se justifică necesitatea şi urgenţa modificării prevederilor Ordonanţei de urgenţă a Guvernului nr.23/2008 privind pescuitul şi acvacultura, aprobată cu modificări şi completări prin Legea 317/2009, cu modificările şi completările ulterioare, deoarece se consideră că vânzarea acestor terenuri pe care sunt construite amenajări piscicole, inclusiv instalaţiile speciale amplasate pe uscat, nu justifică necesitatea trecerii terenurilor din domeniul public al statului în domeniul privat al statului.

Proiectul de Lege face parte din categoria legilor organice, conform art.76 alin.(1) din Constituţia României, republicată.

  PREŞEDINTE,




PREŞEDINTE,

Costel ŞOPTICĂ




Ion Marcel CIOLACU

